秘閣觀唐法帖呈同舍諸公
作者：孔武仲
朝代：宋

paragraphs: 雍熙真人金丹成，騎龍逍遙上太清。
一時文物甚炳煥，至今高閣留峥嶸。
道山不爲人間設，千秋長鎮白玉京。
蓬萊諸仙當閒暇，相邀初作升天行。
宫殿相望金碧動，觚稜半引霄漢明。
鏘金寶鑰端門闢，四坐光芒炫奎壁。
换鵝何處得遺踪，臨水當年應盡墨。
波瀾入唐仍浩瀚，追躡餘塵猶十百。
味入噉蔗真漸佳，力未半途多自畫。
萬物莫如觀所聚，我生强半初相識。
相期更乘飛雲來，琪花爲盤霞爲盃，嚥味沆瀣臨丹臺。
興盡翩然欲歸去，從此心骨無塵埃。